《闵农 其一》
清代·周馥

麦欲老时雨如缕，冒雨腰镰裸两股。割来一束釜中煴，姑妇夜舂儿渴乳。

人家麦熟忙上仓，侬家麦熟已断粮。半纳田租半偿债，耞板未停检衣卖。

东家老农怜我饥，手分遗穗供作糜。夜深一饱枕蓑卧，蚊雷殷殷来嘬肌。

作者简介：（1837—1921）安徽建德人，字玉山。初从李鸿章司文牍，累保道员。任津海关道。中法战争时，奉鸿章命赴海口编民船立团防。李督畿辅，从赞画立海军，办理轮电路矿及海陆军学校诸事。擢按察使、署布政使。中日战时，任前敌营务处。战后，授四川布政使。辛丑议和，随鸿章入都，为直隶布政使。鸿章死，署直督，旋擢山东巡抚。擢署两江总督，移督两广。光绪三十三年，告归。家居十四年而卒。溥仪为谥悫慎。